Papersnake/gushiwen huggingface dataset:
百字令 天宁寺僧舍见青然兄题壁诗
吴敬梓（清代）

长廊尘黦，是吾家康乐，旧曾题处。一自旁求岩穴里，争说拔茅连茹。

瘦马黄埃，明驼紫陌，挟策长安去。虎羞龙圣，祇留贻赠诗句。

追忆春草鸣禽，西堂清旷，终日同挥麈。老大转伤漂泊甚，分手北燕南楚。

花雨空祠，江声虚壁，神鬼应呵护。纱笼何日，木兰花正盈树。
秋日杂感二首 其二
叶舒崇（清代）

北风千里痛离觞，一去长沙自古伤。幸有文章能报主，何妨魑魅喜投荒。

惊心白璧三年泪，回首黄金五月霜。闻道吴江佳句在，上书今已赦邹阳。
九月十一日疾小间夜赋二首 其一
陆游（宋代）

清夜房栊灯火微，此心病起更依依。空惊床下莎虫语，不见梁间巢燕归。

苍砚有池残墨在，白头不栉乱书围。可怜未遽忘风月，犹梦华觞插羽飞。
如归亭
叶纲（宋代）

拍天烟浪接沧溟，识尽归舟是此亭。
风递秋香来橘社，水资春味验茶经。
捲簾江树差差绿，入坐湖山隐隐青。
鲁望幽居在何处，白鸥无主满闲汀。
过浩然先生墓
唐彦谦（唐代）

人间万卷庞眉老，眼见堂堂入草莱。行客须当下马过，

故交谁复裹鸡来。山花不语如听讲，溪水无情自荐哀。

犹胜黄金买碑碣，百年名字已烟埃。
九日登胶山绝顶十首 其九
安定（清代）

一室乾坤得自由，清香半席篆烟浮。茶知独弈枰长设，琴喜无弦韵自流。
寄周文显二首
赵蕃（宋代）

白雪郢中少，青蝇楚国多。
知音自古尔，谗口奈渠何。
皎皎宁遭污，冥冥岂畏罗。
秋风下庭叶，乃见贯时柯。
探梅
陆游（宋代）

江路云低糁玉尘，暗香初探一枝新。
平生不喜凡桃李，看了梅花睡过春。
出局纪怀
刘安上（宋代）

国尔忘家是所先，如何交构竞争权。霜台白简真可畏，一日五公俱左迁。
李迅甫送蟹
高似孙（宋代）

小橘枚枚菊未黄，蟹肥全不待些霜。
莫嫌草草相知少，犹是曾为吏部郎。
梅花集句 其一五九
李龏（金朝）

客路逢人少，春城不尽头。无风花自落，何处避春愁。
夹马营
唐之淳（明代）

船头鼓鸣远洲曙，起行夹马营东路。路傍旗影戍楼风，楼下人家绿杨树。

忆昔纷纭五季中，九州割裂争群雄。天子深宫礼清夜，人间勺水浴真龙。

龙光烛天香绕室，三百馀年基一夕。检点初归大耳公，黄袍已兆陈桥驿。

后来二主堕危机，东南数星如奕棋。听彻行都六更鼓，不思艺祖一戎衣。

宗社既亡元鼎失，此地凄凉但荆棘。明月微连鬼燐青，流水寒通汴河白。

橹声轧轧日东西，吊古无人鸟自啼。我欲悲歌不能去，独倚营东听马嘶。
与孝常登善权
周砥（元代）

马公才力世希有，金石千章喧众口。登高览古心不极，嗟我何人敢为偶。

龙岩苍苍逼星斗，擘华亲逢巨灵手。坐看中断两崖立，百折飞湍怒蛟吼。

石房空中多怪奇，意象物物神龙守。虹光忽坠金毕逋，把光照遍青珊瑚。

海涛惊翻屹不动，仙乐嘈嘈听有无。亿昔回舟洞庭野，七十二峰奔万马。

蹑云丹梯不可望，俯仰鸢鱼相上下。请君歌诗歌《大雅》，绝壁搴萝与君写。
行路难
冯著（唐代）

男儿轗轲徒搔首，入市脱衣且沽酒。行路难，

权门慎勿干，平人争路相摧残。春秋四气更回换，

人事何须再三叹。君不见雀为鸽，鹰为鸠，

东海成田谷为岸。负薪客，归去来。龟反顾，鹤裴回，

黄河岸上起尘埃。相逢未相识，何用强相猜。行路难，

故山应不改，茅舍汉中在。白酒杯中聊一歌，

苍蝇苍蝇奈尔何。
郊野
郑谷（唐代）

蓼水菊篱边，新晴有乱蝉。秋光终寂寞，晚醉自留连。

野湿禾中露，村闲社后天。题诗满红叶，何必浣花笺。
寄朝鲜李鲁山金清山高兼之诸君
缪公恩（清代）

吟望东瀛璧月圆，诗成附鹤寄诸仙。开函应是才三月，忆别何期竟五年。

会有干旄联旧雨，宁无翰墨续前缘。尺书不尽相思意，珍重封题独惘然。
题敬爱诗后
李和风（唐代）

高唐不是这高塘，淮畔荆南各异方。

若向此中求荐枕，参差笑杀楚襄王。
第七十六崇福宽廓颂
释义青（宋代）

宽廓言时不犯舌，清风高韵碧云斜。

石人贪话西峰事，不觉东岩起雾遮。
平上去入四首寄豫章旧同官 其二
孔平仲（宋代）

钟陵朋寮中，我鄙且蹇浅。诸公无缁磷，许我以缱绻。

难题诗交锋，小户酒减盏。荒村今谁同，引领迤逦远。
袭美以紫石砚见赠以诗迎之
陆龟蒙（唐代）

霞骨坚来玉自愁，琢成飞燕古钗头。澄沙脆弱闻应伏，

青铁沈埋见亦羞。最称风亭批碧简，好将云窦渍寒流。

君能把赠闲吟客，遍写江南物象酬。
湖天暮景五首
杨万里（宋代）

抵暮渔郎初上船，一竿摇入水精天。
忍寒不睡妨底事，来早卖鱼充酒钱。
秋月望上阳宫
刘沧（唐代）

苔色轻尘锁洞房，乱鸦群鸽集残阳。青山空出禁城日，

黄叶自残宫树霜。御路几年香辇去，天津终日水声长。

此时独立意难尽，正值西风砧杵凉。
别王彦祖宫赞
强至（宋代）

别襟曾判宋玉台，魏北相逢一笑开。
帅府红莲曾入幕，公堂黄菊偶衔杯。
未应许国全无策，只恐趋时自有才。
且置功名归度外，诗筒频附塞鸿来。
程元成待制书来叙别圃揽有亭葵心秀野二堂之
周必大（宋代）

烛引金莲白玉堂，宫垂银榜左春坊。
毛曾久倚黄门树，武子今封召伯棠。
揽有羡君花竹秀，课无怜我簿书忙。
欲知两地相同处，亭午葵心向太阳。
南归初发都留别寓居草树五首 其三 柳
曾习经（清代）

手种垂杨树，春来堪揽结。临夜正东风，会有淡黄月。
中原民谣 任契丹
周麟之（宋代）

任契丹，太行为家千叠山。此山阻绝天下脊，中有义旅蛟蛇蟠。

任君本是良家子，身长七尺风姿伟。心怀忠义欲擒胡，誓与群豪揭竿起。

时从数骑出郊坰，所向万人皆披靡。不驱丁口不攫金，只取糇粮事储偫。

道遮天使夺牌归，佩牌夜易人不知。往来燕赵数百里，徒手不假寸铁持。

夜半相逢沃州北，问知南使宁相阨。倡言我辈抱雄图，郎主打围曾狙击。

时来左袒奋臂呼，十万儿郎一朝得。劝君努力雪国雠，为我斩取单于头。

功成好爵皆君有，金印垂腰大如斗。
寄题毛君先生莲华峰庵
范成大（宋代）

天台一万八千丈，莲华峰在诸峰上。峰前结屋屋打头，独有幽人自来往。

湖海云游二十春，归来还作住庵人。漫山苦荬食不尽，绕屋长松为四邻。

丹诀三千满云笈，往来且喜无交涉。清晨石上一炉香，此时天地皆欣合。

我衰无力供樵苏，尚能相伴煖团蒲。但愿瘦筇缘未断，会把莲峰分一半。
奉和林惠叔 其一
周行己（宋代）

摄邑聊观政，无才可及人。案书捐吏役，檐日遂吾真。

听说桑麻好，欢言雨露新。贫居愿时熟，聊试甑中尘。
颂古一百二十一首 其六十四
释宗杲（宋代）

和尚不赴堂，庄主谢临屈。一字入公门，九牛撤不出。
用东坡赠晁新城韵呈朱乌江
王之道（宋代）

偶然来赋瓦梁行，乱后欣闻醉客声。
村戍火明人指路，江城风静夜鸣钲。
对床听雨他时念，拨火哦诗此意清。
闻说鱼轩还枳里，先生应合暂归耕。
赠刘升之蛰龙岩
胡槻（宋代）

东望尧山西舜宫，山人名姓不求通。
蛰岩侧畔蘧庐子，即是巢由住个中。
范致能以诗求二色桃再次韵二首
周必大（宋代）

霓裳舞罢醉流霞，翠袖频揎眼欲花。
丈室萧然那用此，春深料得客思家。
过明田寺会杨李二生於碧玉三首
胡寅（宋代）

浆酒香浮桂与椒，此间谁惜马蹄遥。
爱君涧壑沉吟树，笑我江蹄濩落瓢。
前日好风犹泛座，只今零露已盈条。
东山妓女诚何算，颇羡周郎得小桥。
题恭邸朗润园图十六韵
沈桂芬（清代）

治佐唐虞盛，亲贤誉望彰。枢机参密笏，朝野庆明良。

夙夜诚无懈，委蛇度有常。天怀钦洒落，道味饫深长。

竹院风驱暑，荷亭雨送凉。地真筼号谷，人称芰为裳。

至乐何难得，先忧不敢忘。埽尘清玉宇，洗甲挽银潢。

帏幄筹方亟，林泉兴未遑。心缘虚受益，行以洁成芳。

作则宏延揽，披图永写藏。升廷勤采干，入室静闻香。

华实同衔佩，艰难矢赞襄。挥毫工寄托，读画细推详。

学问资磨琢，澄清待激扬。日新君子业，千载仰辉光。
万里瞿塘月
杜甫（唐代）

万里瞿唐月，春来六上弦。
时时开暗室，故故满青天。
爽合风襟静，高当泪脸悬。
南飞有乌鹊，夜久落江边。
和游双泉 其一
彭汝砺（宋代）

投明一雨见年丰，此乐知君与我同。左右水声长不绝，却疑身在钓船中。
云门山投龙诗
赵居贞（唐代）

晓登云门山，直上一千尺。绝顶弥孤耸，盘途几倾窄。

前对竖裂弥，下临削成壁。阳巘灵芝秀，阴崖半天赤。

大壑静不波，渺溟无际极。是时雪初霁，冱寒水更积。

披展送龙仪，宁安服狐白。沛恩惟圣主，祈福在方伯。

三元章醮升，五域□□觌。帟幕翠微亘，机茵丹洞辟。

祝起鸣天鼓，拜传端素册。霞间朱绂萦，岚际黄裳襞。

玉策奉诚信，仙佩俟奔驿。香气入岫门，瑞云出岩石。

至诚必招感，大福旋来格。空中忽神言，帝寿万千百。
端午词 其三 内廷
晏殊（宋代）

由来佳节载南荆，一浴兰汤万虑清。仙苑此时收百药，鍊丹飞石保长生。
虔州怀古
夏寅（明代）

宋家后叶如东晋，南渡虔州益可哀。
母后撒帘行在所，相臣开府济时才。
虎头城向江心起，龙脉泉从地底来。
人代兴亡今又古，春风回首郁孤台。
醉落魄 其三 重午日过石熙明，出侍儿鸳鸯
周紫芝（宋代）

薰风池阁。小红桥下荷花薄。沙平水浅山如削。水上鸳鸯，何处风吹落。

今朝端午新梳掠。锦丝围腕花柔弱。人生只有尊前乐。

前度刘郎，莫负重来约。
次韵李大著春日杂诗十首
喻良能（宋代）

素发已垂领，故园犹未归。
鸟声思磴道，柳色忆荆扉。
嫩绿枝边暗，残红叶底稀。
几多新乳燕，一一出巢飞。
偶作
杜牧（唐代）

才子风流咏晓霞，倚楼吟住日初斜。

惊杀东邻绣床女，错将黄晕压檀花。
登涵晖亭
孔武仲（宋代）

常时洲岛隔波澜，故觅君山直上看。
罨画园林春减色，水晶宫阙画添寒。
州城斜引群峰小，湖面平吞数泽宽。
坐久西风音乔木，扁舟思到武陵滩。
同儿曹步月寺门作
赵蕃（宋代）

溪风乱林影，林月漾溪光。
宿鸟无安止，飞鸟为敛芒。
儿曹从杖屦，老子废杯觞。
谁谓时方暑，端疑候已凉。
溪上避暑
陆游（宋代）

暮年事业转悠悠，尽日投竿杜若洲。
世上漫言天爱酒，古来宁有地埋忧？全家只合云山老，万事空惊岁月遒。
褫带脱冠犹病喝，正平颇忆著岑牟。
与德相游云光
沈辽（宋代）

方驾出齐山，五月未甚暑。遥瞻六峰道，修烟莽如褚。

浮屠在山半，卜筑气象古。松风下石窦，阴泉鸣竹坞。

堂堂老禅子，游方遍中土。十年不下山，不及朝市语。

拂云有幽步，凌空开峻宇。登山复望山，六峰艳如舞。

时当一阴候，阳气骄且舞。龙蛇伏草莽，往往暴为雨。

由兹向摇落，流光不足数。篮舆当复来，相与同支许。
仙人沈香船歌
毛际可（清代）

仙人鼓棹空中举，飞上重岩斟桂醑。夜深沈醉堕岩前，忘却仙舟在何处。

七尺寒玉凝紫脂，沈香之号恐传疑。波间似有蛟龙护，月落澄潭雾起时。

至今陈迹已千载，苔纹藓绣生幽采。行人日日见仙舟，仙舟日见行人改。

吁嗟乎！化工奇谲何所无，儒生鲜见徒惊呼。君不见昔人凿井逢篙楫，年月犹书吴赤乌。
送子相归广陵·其三
李攀龙（明代）

少年裘马结交场，壮岁功名竹帛光。
海内黄金看意气，人间白雪见文章。
句
梅执礼（宋代）

有令可干难闭户，无人堪访懒移舟。
送鹤与裴相临别赠诗
白居易（唐代）

司空爱尔尔须知，不信听吟送鹤诗。羽翮势高宁惜别，

稻粱恩鹤莫愁饥。夜栖少共鸡争树，晓浴先饶凤占池。

稳上青云勿回顾，的应胜在白家时。
令绰泛舟潩河作诗诒之
韩维（宋代）

投闲归里闾，幸与故人遇。
情期夙所敦，邀迓已去屡。
尚嫌城阙拘，未尽林壑趣。
导河高其梁，轻舟具指顾。
寒花黄被堤，秋实翠登俎。
白须二三翁，相对无俗语。
夷犹起遐想，恬旷绝近慕。
适野讵有谋，登高亦非赋。
信哉庄生言，忘我带与履。
鹦鹉曲·山亭逸兴
冯子振（元代）

嵯峨峰顶移家住，是个不唧溜樵父。烂柯时树老无花，叶叶枝枝风雨。故人曾唤我归来，却道不如休去。指门前万叠云山，是不费青蚨买处。
春尽有感
卢儒（明代）

浮云去住水西东，一度韶华又复空。
多少春风归嫩柳，更无颜色向残红。
有荐胡仁叔为历阳令者仁叔以诗送知己暇日杨德润录以示予因次其韵
王之道（宋代）

四海皆兄弟，三界是道场。果且无彼我，安用分封疆。

胡公历阳来，气焰何可当。威严走邸吏，不露太守章。

锦衣荣会稽，暮雨成高唐。观望改侪辈，鸡群鹤昂昂。

斯民苦兵火，有意哀劳伤。岂无九转丹，为助千金方。

古来记循吏，不称苟道将。杀弟自取酷，防人人所防。

子潜去少室，渊明恋柴桑。出处虽异事，一梦归黄粱。

昔日骨己朽，伤哉今也亡。邶国歌柏舟，曹风赋鹈梁。

秋来河伯喜，未睹若与洋。大小自有见，一笑还两忘。

我生分每越，泉石成膏肓。弃遗等麟角，空虚漫龟肠。

常欲埋车轮，除奸继张纲。召此人气和，致彼天时康。

语之有暇矣，未窥夫子墙。理所不可及，马腹徒鞭长。

讵知王者师，异日韩张良。愿言三顾庐，卧龙起南阳。
去德清十数里阻冰舟行甚艰
赵蕃（宋代）

常时一夜北新桥，问讯兹来故不遥。
岂虑坚冰忽成合，更当冷不未能消。
志存纡直无渠怒，行有艰难自我招。
赖是晴山有佳色，不然何以慰无聊。
经漂母墓
刘长卿（唐代）

昔贤怀一饭，兹事已千秋。古墓樵人识，前朝楚水流。

渚蘋行客荐，山木杜鹃愁。春草茫茫绿，王孙旧此游。
次韵高秀才木芙蓉
项安世（宋代）

流落秋江世未知，知心未有子西诗。
苏韩句外新相识，孔孟门中许独窥。
不怨碧桃真义命，最宜青女好襟期。
娉婷耻向东风嫁，羞杀邯郸道中姬。
和迟田舍杂诗九首
苏辙（宋代）

麦生置不视，麦熟为一来。
我懒客亦惰，田荒谁使开。
勤事知有获，直驾独未回。
交游悉吾病，门巷多苍苔
送钤辖馆使王公
姚涣（宋代）

家傅勋力世能贤，四载坤维领师权。
南诏酋豪弥款附，西州士庶赖蕃宣。
输忠感慨由诚府，接下恩勤自意筌。
月夕过从多命席，花时酬唱旋成编。
雅歌馀暇军容肃，陟状升闻帝愿延。
驰驿遽趋三召节，执圭俄观九重天。
汉廷仪卫咸只若，蜀郡朋僚共黯然。
赐封定应留晷刻。畴庸当便进班联。
圣神倚注期蕃锡。宥密崇高待九迁。
下客尘劳遇知已，愿言攀附跂英躔。
上广东运副马少卿寿十口号
曾丰（宋代）

平星转作上台星，独运璇玑握玉衡。
蹀躞稳行黄道阔，荧煌长伴紫微明。
浣溪沙（寿方稚川）
洪适（宋代）

占得登高一日先。跨云来作地行仙。天将黄菊助长年。

健笔已行枚叟赋，高怀欲著祖生鞭。骎骎彯组向甘泉。
别苏州二首 其二
刘禹锡（唐代）

流水阊门外，秋风吹柳条。从来送客处，今日自魂销。
帅参宴客於蓬莱阁林参议有诗次韵呈府公
喻良能（宋代）

久以嘉谋赞迩英，暂分东淛慰苍生。
闲携僚吏挥金盏，更遣娉婷吹玉笙。
霖雨千岩垂欲作，孤舟野水未妨横。
匪因衮绣归黄合，还念知章在四明。
问张荷塘疾
姚鼐（清代）

君抱幽忧却酒卮，空堂视荫每同谁。今年青女慵司令，九日黄同未吐枝。

欲起毗耶居士疾，愧无天宝谪仙词。瓦棺阁外江天远，请眺馀霞落雁时。
捣衣曲
曾爟（明代）

捣衣复捣衣，空闺月冷风凄凄。风前高下声零乱，客中听得偏肠断。

断肠应折大刀头，破镜上天过一秋。更深力尽闻私语，夫戌边城几寒暑。

新衣岁岁寄征人，寄到边城衣不新。客行虽远有归日，久戌何时见家室。

愿令今古无别离，夫耕妇织常相随。
答仲车
张耒（宋代）

先生居山阳，时事不挂齿。
读书逾五车，不肯着一字。
今朝苦叹嗟，告我将老矣。
我意与子殊，欲去依禅子。
菩萨蛮
张元干（宋代）

天涯客里秋容晚。妖红聊戏思乡眼。一朵醉深妆。羞渠照鬓霜。

乡时谁断送。不待司花共。有脚号阳春。芳菲属主人。
夷陵
张嵲（宋代）

吴蜀相持地，江山真险固。
昔闻焚夷陵，今兹但遗堵。
山远欲连天，江宽疑浸树。
左顾渚宫涂，右眺襄阳路。
野迥无居人，荒村但豺虎。
依依念乡井，怆怆悲坟墓。
月淡江风寒，云深楚山暮。
伫立小踟蹰，苍苍归鸟去。
寒食内宴二首 其一
张籍（唐代）

朝光瑞气满宫楼，綵纛鱼龙四面稠。廊下御厨分冷食，殿前香面逐飞毬。

千官尽醉犹教坐，百戏皆呈未放休。共喜拜恩侵夜出，金吾不敢问行由。
咏竹分得临字
黄佐（明代）

忆昔葛陂之龙匿山阴，朅来珠海为瑶林。我知神物固莫测，尔与天地皆无心。

淩冬载酒为尔来登临，击节浩歌怀古今。渭川长竿在何处，淇园万矢空销沉。

王侯事业龌龊犹蹄涔，况乃奔走随朝簪。尔虽无言洞我臆，琅然答以清泠音。

须臾万壑缥缈皆龙吟，耳热谓是羲皇琴。翠光零乱日挂树，清影娜袅天横参。

是时鹤台仙客同高寻，琼杯绮席依萧森。尊前对此万苍玉，床头何惜千黄金。

紫箫吹凤直上层碧岑，俯视淑气闻疏砧。天寒袖薄暮相倚，山川黄落那能禁。

嗟尔磊落不受烟霜侵，岁晚相看同素襟。他年傥逐风雷去，万里沧溟空自深。
春贴子词·夫人阁四首
司马光（宋代）

绮窗绣户又东风，丹掖游陪岁岁同。
但愿太平无限乐，何须三十六离宫。
和临清阁
赵希逢（宋代）

蔬羹相对泼油葱，无事依僧万虑空。
强拾放心看语录，肯将老虑犯尘红。
本来无物台非镜，会得何心幡动风。
料想临清高阁上，超然不与俗人同。
任末好学
王嘉（魏晋）

任末年十四时，学无常师，负笈不远险阻。每言：“人而不学，则何以成？”或依林木之下，编茅为庵，削荆为笔，刻树汁为墨。夜则映星望月，暗则缕麻蒿以自照。观书有合意处，题其衣裳，以记其事。门徒悦其勤学，更以净衣易之。非圣人之言不视。临终诫曰：“夫人好学，虽死若存；不学者虽存，谓之行尸走肉耳！”
中秋宝月台宴集萧大来诸子载妓至
戴柱（明代）

浴月澄湖镜，山容绣壁开。露华盈手赠，桃叶渡江来。

绿战岚飞槛，红酣光堕杯。岩云依黛媚，一任玉山颓。
摘星岭
洪适（宋代）

披山凿道何崄巇，上摘星汉摩虹霓。七襄终日往曾问，一握去天今可跻。

叱驭已排萝蔓去，下车不复烟云迷。举头此际长安远，愿借六翮凌丹梯。
贺新郎（甲申代亲庭送崔菊坡出蜀）
李曾伯（宋代）

万里归朝去。倚江亭、绿波碧色，一川晴絮。赢得威名留草木，玉垒雪山高处。未应减、平淮裴度。见说金瓯书字久，待公来、便作商岩雨。休忘却，蜀都赋。

旌旗回首在城暮。听樯头、飞燕似把，人情低诉。两两三三鸥鹭里，拍拍船儿一羽。算惟有、清芬载取。百万人家儿样恋，恨柳风、不为留连住。离梦绕，沙堤路。
水调歌头 其十二 垂虹亭
张孝祥（宋代）

舣棹太湖岸，天与水相连。垂虹亭上，五年不到故依然。

洗我征尘三斗，快揖商飙千里，鸥鹭亦翩翩。身在水晶阙，真作驭风仙。

望中秋，无五日，月还圆。倚栏清啸孤发，惊起壑龙眠。

欲酹鸱夷西子，未办当年功业，空系五湖船。不用知馀事，莼鲙正芳鲜。
三月十九日圣忌日偶成
冷士嵋（明代）

一年一度逢花发，每见花开辄黯然。
往事有谁来记忆，春风空老白头年。
石殿丞通判濮州
杨亿（宋代）

龙虎游从分不疏，忽闻新命佐鱼符。经旬苦雨淹行旆，几曲洪河贯郡图。

浮蚁酒浓频举白，折胶风劲好弯弧。贤侯东道欢相得，期月民谣待裤襦。
挽京口使君丰郎中十首
刘宰（宋代）

妙年意气已横秋，不为身谋为国谋。
斥去佞臣谈笑里，英名高压汉朱存。
寄耒阳令严坦叔
戴复古（宋代）

士元堂上坐，千载仰清规。
百里宜民政，数篇怀古诗。
江连杜甫墓，水落蔡伦池。
公暇登临处，宁无忆我时。
送陕州王司马建赴任（建，善诗者）
白居易（唐代）

陕州司马去何如，养静资贫两有馀。公事闲忙同有尹，

料钱多有敌尚书。只携美酒为行伴，唯作新诗趁下车。

自有铁牛无咏者，料君投刃必应虚。
赠不食姑
徐照（宋代）

衣以青为色，谓如天骨青。
近年全不食，饮水自通灵。
心信生狂语，清羸改俗形。
半空仙乐奏，曾向静中听。
风顺舟行甚疾戏书
陆游（宋代）

昔者远戍南山边，军中无事酒如川。
呼卢喝雉连暮夜，击兔伐狐穷岁年。
壮士春芜卧白骨，老夫晨镜悲华颠。
可怜使气尚未减，打鼓顺流千斛船。
憩杖锡延胜寺即饮先觉堂丈室三十韵
姚燮（清代）

闲心慕真素，五岳难近求。片席起峣崅，空山梦谁酬？

割形外诸妄，媚佛辞尘谋。破钵枯鳞龙，岂为禅门雠？

筇疲无住乡，汗漫讥元辀。鼪鼯能近人，弄翠虚堂楸。

云根终岁寒，隔指开灵湫。鱼磬不恒敲，静籁意为搜。

远见诸天澄，万壑趋羊牛。茗铫霏微澜，清纳全象秋。

取适聊寄閒，眇想得所俦。络石馀一花，孤迥信无尤。

独炷分元镫，万古断车驺。摄义通大乘，树立惊王侯。

结殿冠上穹，峻可毗耶侔。托履良有缘，惭我同蒉桴。

且发斋厨瓶，随量㪺腊篘。日月逃醉乡，瞑得千金裘。

下方多饿魂，红粟弃填沟。饱死昧其恩，僧命真蚍蜉。

我言非效伧，智者悟生羞。灵性苟未孚，片刻艰夷犹。

出循扶疏林，眷彼残叶脩。薄岚清照衣，落日澹宜楼。

入峡多溷踪，古相彫猿猴。樵夫老筋弛，抱薪亦堪忧。

唇舌依儒缁，根蒂尚持留。涧泉奔四厓，东逝归同流。

振衣下南畈，脱鹰莽辞韝。溪虎不啸风，幻迹空悠悠。
游雷氏园怀吴公德夫
赵汝谠（宋代）

城丘焕朝景，郊甸熙春阳。谁能不行游，及尔聊徜徉。

华栋敞中园，珍潭注方塘。惠风翼嘉殖，时鸟流音翔。

岂伊丹卉间，而有修干苍。靡迤既徐步，萦纡亦深藏。

忆与仁里亲，攀翻玩幽芳。抚迹已成故，斯人安可亡。

前洲起新涨，远岫收残光。凭槛久怅望，江云眇何长。
洞庭十二偈 其一
释怀深（宋代）

鸡鸣丑，一声唤起庵中叟。披衣蹈月听松风，人间万事慵开口。
同紫芝宿双岭
杜耒（宋代）

本作翠岩游，反成双岭留。
云深山易晚，雨过寺如秋。
野水连青竹，残僧半白头。
上方成共宿，剧语到元幽。
出自蓟北门行
李时行（明代）

十五学击剑，豪雄寡为俦。裂眦报仇家，高视蔑王侯。

一旦羽书至，愿言分国忧。挥手去乡邑，振奋出边州。

白马疾如飞，楛矢剽若流。左贯乌丸腹，右饮月支头。

重围既已解，谈笑任行游。功成拂衣去，爵赏非所求。
贾复
徐钧（宋代）

骁勇称奇赐左骖，溃围解急敌心寒。
卒能剽甲敦儒学，可作寻常武将看。
将赴益州题小园壁
苏颋（唐代）

岁穷惟益老，春至却辞家。可惜东园树，无人也作花。
西江月·看尽丹经万卷
王惟一（元代）

看尽丹经万卷。不明真汞真铅。那堪火候不曾传。都是肓修瞎炼。一句真诠妙显，得知心得昭然。神归气伏不欹偏。刻刻打成一片。
长思仙 往南京搬取风仙灵衬
马钰（金朝）

马风乾。有微言。一别风仙恰二年。思心似倒县。去无缘。阙盘缠。乞化长安自肯钱。成人在众贤。
题唐师善洪崖图
方回（元代）

太白尚不识，洪崖焉肯来。
一蹇五獠奴，奸人之所为。
得非成方前，独地雋不疑。
至今好仙者，犹为图画欺。
芍药
眭石（明代）

春色今方满，名花尔较迟。含芳如有意，呈彩亦当时。

调鼎需仙液，挥毫停凤池。天工知不浅，一夜露华滋。
画杨妃扇
李軏（宋代）

颇忆前身是谪仙，砚烦亲捧玉堂前。
如今再阅婵娟面，不觉人间五百年。
金沙赞
释智愚（宋代）

琅琅流水声，怀抱尽情倾。不识春风面，雪消梅影清。
题寓轩
李纲（宋代）

秋到寓轩殊不恶，满庭爽气有馀清。架松著雨须髯奋，盆沼因馀鳞甲生。

葵向日光金盏侧，荷翻露颗玉盘倾。焚香默坐无人会，自觉诸缘次第轻。
雷阳书事 其二
秦观（宋代）

一笛一腰鼓，鸣声甚悲凉。借问此何为，居人朝送殇。

出郭披莽苍，磨刀向猪羊。何须作佳事，鬼去百无殃。
正月十四日雪
陈造（宋代）

乡园灯市颇豪奢，客子扁舟恰到家。
月姊层云藏宝鉴，雪神千手扑天葩。
未容火树陪宵燕，谩说江梅擅岁华。
苦忆醉穿罗绮阵，小軿吟度赤城霞。
雨中用进退格
徐集孙（宋代）

秋来天气半晴阴，块坐山窗一欠伸。
欲睡却思妨官业，怕吟惟欠动乡心。
远书难准衣仍薄，清俸无多橐惯贫。
个种关情畦稻熟，雨宜时降不宜霪。
黄鹤
沈佺期（唐代）

黄鹤佐丹凤，不能群白鹇。拂云游四海，弄影到三山。

遥忆君轩上，来下天池间。明珠世不重，知有报恩环。
寄题潘少承西樵山房
黎民表（明代）

新营丹室铁泉山，千树梅花不共攀。
夜夜京华成短梦，白云红叶屋三间。
静维那求颂
释居简（宋代）

罚钱出院讨便宜，兴化何曾会养儿。北涧党情非党理，与佗土上更加泥。
悼亡二十五首 其十九
江源（明代）

我怜贞白重寒芳，不把双眉斗画长。

云雨合归何处去，海天愁思正茫茫。
水调歌头·我生六十四
向子諲（宋代）

我生六十四，四度闰中秋。碧天千里如水，明月更如流。照我洛滨诗伯，携手仟卿廛隐，阆苑与同游。人醉玉相倚，不肯下琼楼。

芗林老，章江上，几回头。剩欲探鹤瀛海，聊下越王州。直入白云深处，细酌仙人九酝，香雾尽侵裘。共看一笑粲，以写我心忧。
句
雍明远（宋代）

洞庭湖里固深根。
杜鹃
何应龙（宋代）

君若思归可便归，故乡只在锦江西。
不知何事留君住，却向空山日夜啼。
郊庙歌辞。后唐宗庙乐舞辞。永平舞
佚名（唐代）

庆传瓒祚，位正瑶图。功宣四海，化被八区。

静彰帝道，动合乾符。千秋万祀，永荷昭苏。
偈三首 其三
释克文（宋代）

佛性天真事，谁云别有师。罔明弹指处，女子出禅时。

不费纤毫力，何曾动所思。众生总平等，日用自多疑。
次韵刘景文路分上元
苏轼（宋代）

华灯閟艰岁，冷月挂空府。
三吴重时节，九陌自歌舞。
云从月几重，遂至一百五。
嘉辰可屈指，乐事相继武。
今宵扫云阵，极目净天宇。
嬉游各忘归，阗咽顷未睹。
飞球互明灭，激水相吞吐。
老去反儿童，归来尚铙鼓。
新年消暗雪，旧岁添丝缕。
何时九江城，相对两渔父。
塞上
司马光（宋代）

节物正防秋，关山落叶稠。
霜风壮金鼓，雾气湿旌裘。
未得西羌灭，终为大汉羞。
惭非班定远，弃笔取封侯。
偈颂七十一首 其十三
释了惠（宋代）

鹰窠里懵鸱，鸠巢中俊鹞。称尊未必尊，做小未必小。

只么泥里洗泥，到了全没分晓。有分晓，海水不禁杓子舀。
檀口
赵鸾鸾（唐代）

衔杯微动樱桃颗，咳唾轻飘茉莉香。

曾见白家樊素口，瓠犀颗颗缀榴芳。
偈颂一百一十七首
释绍昙（宋代）

一二三四五六七，数目分明谁委悉。
李淳风与袁天纲，推尽先天算不出。
算得出，昨日五月尽，
今朝六月一。
黄州栖霞楼即景呈谢深道国正
戴复古（宋代）

朝来栏槛倚晴空，暮来烟雨迷飞鸿。
白衣苍狗易改变，淡妆浓抹难形容。
芦洲渺渺去无极，数点断山横远碧。
樊山诸峰立一壁，非烟非雾笼秋色。
须臾黑云如泼墨，欲雨不雨不可得。
须臾云开见落日，忽展一机云锦出。
一态未了一态生，愈变愈奇人莫测。
使君把酒索我诗，索诗不得呼画师。
要知作诗如作画，人力岂能穷造化。
赠王琴所
黄庚（元代）

一曲丝桐余古意，百篇风月寄闲情。
君诗即是琴中操，底用离鸾别鹤声。
宿晋陵驿
曹埈（清代）

迢递关河此旧游，布帆仍向夕阳收。干条碧柳临官路，几点青山出郡楼。

风引玉箫牵客梦，月移银汉照孤舟。停桡莫话当年事，自愧浮名逐水流。
和林处士梅诗八首
刘学箕（宋代）

年年江上见梅时，忆著西湖处士诗。
香暗影疏清到骨，水边篱下雪融枝。
可知寒谷先回律，会是东皇肯与私。
竹迳松扉留作伴，莫教风伯肆狂吹。
西山净土庵奉寄具足孤松老师
释绍昙（宋代）

闻道虚空曾解讲，信疑往决西山亮。
烟雨溟蒙藓石温，六藏影迹难寻访。
小径披榛扣竹扉，道人一见掀眉。
布衲横肩瘦如削，口持密语没停时。
云檐扫榻延居夏，白莲香散东林社。
涧水松风说苦空，不资中有生清泰。
殷勤寄问老孤松，具足门中有正宗，
灼然嫌佛不肯做，观栖不在梧桐树。
九州山僧房
洪咨夔（宋代）

路突亭依石，林凹渚见沙。
嵚危几岣嵝，深蔚似琅琊。
客仙惊寒思，僧闲忘岁华。
两窗风露影，一树枇杷花。
长门曲 其二
刘攽（宋代）

君心似明月，月缺应再圆。但令黄河水，到海还上天。
园居即事
许友（明代）

朝起开帘望，竹烟入古听。柳樊低瓦绿，山补矮墙青。

蓄药先知病，藏茶不为醒。晚来农事急，日上稻花亭。
还南屏山即事
释契嵩（宋代）

岁晚归来石室寒，松萝岑寂自盘桓。但知林下一年过，不见人间万事难。

招隐有诗题石记，解嘲无说与时看。此心已共空生合，身似浮云不必观。
同献孺过损仲宝觥斋得觥字
张民表（明代）

二毛森向镜中明，犹逐逢场作戏行。
已乞彼姝欣镊白，更烦吾友为篘清。
灯烧菡萏膏烟结，瓶沸笙簧水火争。
颓玉讵须邛竹杖，倾银不及定瓷觥。
再和前韵蛾眉亭
王奕（元代）

天经地纬脱笼羁，团拓乾坤作弹泥。
采石青山知己少，渝州明月为谁题。
令公望重恩尤重，杜老名齐命亦齐。
拟和岱吟才气短，半眉蛾影暮云凄。
偈二十七首
释守净（宋代）

梦幻空花，六十七年。
白鸟烟没，秋水连天。
十三夜同苏子川黎惟敬方德新吴明卿苏子冲成仁卿黄定甫集吴约卿观灯得开字
欧大任（明代）

银缸生暖色，谁省在霜台。月傍琼枝出，花攒火树开。

杯盘欢五夜，赋颂见群才。隐隐闻歌笑，鸾舆太乙回。
漫兴
潘高（明代）

三月仓庚五月蝉，寒蛩八月复凄然。只摊残卷溪边坐，把笔题诗过一年。
同鲁山韩丞观女灵庙前险石
晃冲之（宋代）

群不见鲁阳之西两山麓，十里连冈写平陆。
青林白昼暗古祠，雀啅虚檐蛛纲屋。
屋子边怪石何瑰奇，凤筋上黄连肌肉。
巉岩欲下落涧渚，满澒洞千钧一毫属。
天匠惟知刻画功，鬼力深忧护持哭。
前峰高蹇下如揖，余峰危栗皆俯伏。
披寻宿莽得佳趣，洼为溪壑呀为谷。
香炉佛迹不在外，仙掌蛾眉此其足。
秀润潜涵夏木清，空蒙映带春江绿。
我知此必蕴灵异，何止怀藏易城玉。
阒寂嗟来麋鹿游。孤峻幸免牛羊躅。
自经千载禹刊凿，不逢万里秦驱逐。
踟躇三绕回高冈，却立下视云苍苍。
古今谁为好事者，后有韩子前奇章。
君不见玉川先生洛阳宅，修竹萧萧独为客。
它年如与鹤乘轩，可来相见铜驼陌。
梅花百咏 其四 隔帘梅
冯子振（元代）

玉堂咫尺有神仙，翠箔笼春信不传。日暮相思云树杳，一泓秋水月娟娟。
寄题玉真高隐
韩淲（宋代）

楚山突兀起危亭，消得登临醉复醒。云锦地连无俗客，玉真天与集仙灵。

烟霞明灭心逾远，松竹回环眼自青。何日主人同胜赏，小舟波上待重经。
马诗二十三首·其十五
李贺（唐代）

不从桓公猎，何能伏虎威？
一朝沟陇出，看取拂云飞。
戏题十四弦
楼钥（宋代）

十四朱弦欲动时，泛商流羽看瑶姬。
弦疏不隔如花面，声急还同堕马儿。
谿蟹霜余萦密网，檐蛛雨后理轻丝。
曲终劝客杯无算，一吐家喉醉不知。
采石冈怀古
汤储璠（清代）

采石嶙峋翠接天，江流到此欲回旋。六朝歌舰争姑熟，万古𦨻船醉谪仙。

此去金陵才百里，我怀明月已千年。英雄马槊诗人笔，一样湮沦付暮烟。
破阵子·粤西春日
黄之隽（清代）

戊夜明蟾窥室，午雯阳艳烘庭。见惯西南天漏雨，难得今朝春见晴。

闷怀稍减轻。

笑靥对开芳蕊，娇歌一弄流莺。如此韶华如此过，空费天公一片情。

惹人春恨生。
夏日与石蒙泉长官对奕于花园中
饶相（明代）

地僻喧哗少，人閒草木幽。花枝藏宿蝶，柳树隐鸣鸠。

酌酒消馀兴，围棋较夙筹。客愁无处着，聊此乐优游。
热河三十六景诗 其十七 濠濮间想
玄烨（清代）

茂林临止水，间想托身安。飞跃禽鱼静，神情欲状难。
玄蝶
项安世（宋代）

腰肢可爱红娘子，面目无情黑老婆。
世上但知怜少艾，双双飞舞奈渠何。
送乐平苗明府得家字
李端（唐代）

本自求彭泽，谁云道里赊。山从石壁断，江向弋阳斜。

暮色随枫树，阴云暗荻花。诸侯旧调鼎，应重宰臣家。
溪庵放言十首 其六
刘克庄（宋代）

少而汲汲皇皇，老犹踽踽凉凉。即今归□□□，□□起瞻四方。
雨后
施闰章（清代）

归田复多病，寒雨送三春。高柳不藏阁，流莺解就人。

道心看物变，时论薄官贫。无限扁舟意，澄江满绿蘋。
寄沂州王学士
宋祁（宋代）

旧租丞相国，新治使君州。
坐树贪循政，怀铅倦雅游。
猿惊乡岭树，蜃结海天楼。
谁见行春盛，东方最上头。
至节前一日六首
方回（元代）

征羌汉将赵充国，赐履齐侯周太公。
虚叟纪年亦云尔，五湖四海一诗穷。
郪城西原送李判官兄、武判官弟赴成都府
杜甫（唐代）

凭高送所亲，久坐惜芳辰。远水非无浪，他山自有春。

野花随处发，官柳著行新。天际伤愁别，离筵何太频。
题黄子久虞山小筑
吴历（清代）

痴黄小筑傍溪湾，松径萧萧木叶斑。秋静绝无游屐到，一峰苍翠板桥间。
题苏中令家故物薛稷鹤
米芾（宋代）

辽海来稀顾蝼蚁，仰霄孤唳留清耳。从容雅步在庭除，浩荡閒心存万里。

乘轩未失入佳谈，写真不妄传诗史。好艺心灵自不凡，臭秽功名皆一戏。

武功中令应天人，束发辽阳侍帝宸。连城照乘不称宝，黄图孔诰悉珍真。

百龄生我欲公起，九原萧萧松薿薿。得公遗物非不多，赏物怀贤心不已。
汉川西赤壁街为五赤壁之一余数过之见垂杨数十株摇曳西风落照间为赋二绝句 其二
张清标（清代）

摇落新河欲上潮，西风吹浪打山椒。凭谁问取孙曹事，间听渔歌出苇萧。
咏芙蓉与菊花
杜范（宋代）

秋光浓欲滴，结束东篱花。
糁糁纷点缀，戢戢相参差。
渊明太好事，言乐酌流霞。
谁云制颓龄，为与霜争华。
映水开芙蓉，丽色如春葩。
谩以拒为名，青女不能加。
持此问渊明，何乃吝齿牙。
门外风如箭，黄落满天涯。
赞历代天师·第八代讳迥字彦超
白玉蟾（宋代）

丹篆才书泣鬼神，年逾九十脱红尘。
至今岩上结庐处，夜半凤凰栖绿筠。
又次韵五首
张嵲（宋代）

离尤南来本无因，阴隲忠嘉自有神。
敌国犹强谗间露，君王宵旰忆良臣。
碧云寺
周金然（清代）

净域开丹嶂，精蓝倚碧天。登临迷胜概，徙倚谢尘缘。

幽戺从苔迷，长廊信屟穿。阶前流水赴，树杪落霞悬。

风堕斋时磬，花飞象外筵。鬼神呼窟宅，日月晕榜联。

出洞龙湫得，扪萝凤啸传。快应听雨过，倦可割云眠。

亭对娟娟竹，杯浮曲曲泉。终期结莲社，长此习安禅。
鹊踏枝 问柳
陈世祥（清代）

烟柳成丝无甚系。只是桥边，日日嘶征骑。故把长条垂到地。

分明做就离亭意。

满院飞花狼藉坠。坠向筵前，扑面如人泪。卷作球儿吹又碎。

浮萍一夜遮池水。
丙申自秦中归送弟烂就耕乌石陇
曾畹（明代）

每羡西周古，千家尚力耕。高原无奥草，春日少人行。

袯襫空山满，衣冠乱世轻。鹿门归去好，闭户有松声。
至京与严尚宝话旧
林景清（明代）

记得潼川从宦日，相逢俱是少年时。东风紫陌春游惯，疏雨寒灯夜卧迟。

南北可堪相别恨，穷通深愧负交期。于今又是都门会，心事惟应范叔知。
题武夷
林方（宋代）

□□霞佩久蹁跹，峭壁崚赠驾紫烟。
天下名山无此境，世间何地更寻仙。
云迷古洞还丹室，鹤护仙家种玉田。
我欲携书来此住，隐屏峰下弄云泉。
感咏十解寄呈杨安抚
白玉蟾（宋代）

伊昔为句漏，其心在丹砂。
丹成遽仙去，不且判莺花。
中酒杂诗四句五首 其五
沈右（元代）

朋酒享公堂，农家尽涤场。县官薄税敛，田野足耕桑。
此君室
方蒙仲（宋代）

先生啸诺余，尝欲访青士。
门生可举舆，不必命儿子。
送周仲材罢官还婺女侍旁
赵蕃（宋代）

天风索索鸣枯桑，天寒自兹繁雪霜。
故人别我向何许，兰溪水深苇可杭。
忆初识君上君堂，论交许参鸿雁行。
三年还往少间断，惠好如此宜毋忘。
人生会合胡能常，君行我留增慨慷。
虽云吴楚数驿地，书札便恐疎寄将。
君才有如玉截肪，不待雕琢成文章。
一官婆娑百僚底，众谓宝器横道旁。
问君此去何其忙，金尊彩服乐未央。
他年盛事一门见，父子持橐俱明光。
游齐山
王安礼（宋代）

曾随嘉客在层峦，秋色阴晴一望间。洞外暂乘云缥缈，林端时露水湾环。

维舟暇日来寻胜，经世高才却爱闲。闻说使君歌舞去，盛游应不减东山。
挽陈夫人卓氏二首
黄公度（宋代）

苹藻洁羞遗训在，芝兰奕叶庆源赊。
何人诔德须千字，他日冢傍应万家。
秋风摧谢忘忧草，古木悲啼反哺鸦。
犹忆升堂初跪拜，依然象服俨笄珈。
月下
方岳（宋代）

春风不到莓苔石，山月自随烟水身。
穷是世间常事耳，不知颠倒几多人。
颂十玄谈 其二 尘异
释印肃（宋代）

菩提烦恼等空平，色里胶青用始精。盐入水中寻不见，□舌轻点笑欣欣。
三日雪中入内署
陆深（明代）

瑞雪三阳候，祥云万里同。凤池留伴待，鹤驭入群空。

林花犹怯冻，宫柳未禁风。老觉才情减，梁园赋独工。
为师宪兄悼侍儿倩倩
黄泳（宋代）

含怨衔辛情脉脉，家人强遣试春衫。
也知不作坚牢玉，只向人间三十三。
采桑子 江行写怀，敬步家大人见忆韵
易顺鼎（清代）

江程也似容园景，远树如洲。小屋如舟。不到天涯不信愁。

雁儿引得人回望，行尽吴头。费尽湘眸。细雨梅花上舵楼。
万表臣报山傍
梅尧臣（宋代）

前时见多叶，曾何数寻常。今见叶又多，移赏南涧阳。

寄言莫苦恃，更多殊未央。
离都
韩琦（宋代）

握节背都门，春天景半温。柔鞭难驻马，芳草易销魂。

远目和烟重，离怀助酒昏。好花无奈野，时复映遥村。
赠宗绂上座
李彭（宋代）

蒲萄不饮熊耳杯，薰炉甘作橐驼坐。胸中皎镜湛灵源，结习已空花自堕。

眼明见此除馑男，妙语时时零玉唾。稻畦摩衲丈夫事，吾独知之胡不果。

钩章棘句竟何禆，徒遣诗人嘲饭颗。
趵突泉
顾我锜（清代）

泰山之水环山来，阴崖汩汩逝不回。陡然一落不复见，渴马立不空崔嵬。

济南城西天下绝，珍珠金线交横发。伏流到此倏复通，平地跳出三白龙。

初疑风雨至，万籁翻空波撼地。继若骊宫倾，珠玑瑟瑟腾光晶。

雷奔箭激不可以逼视，夭矫势欲升天行。其旁有高楼，缥缈如仙灵。

流丹百仞映涯涘，飞沫万点喷檐楹。挥手倚楼坐，对此可以倾醁醽。

吾闻匡庐瀑，天绅倒挂双峰麓。又闻太华顶，绿净红酣池万顷。

未若兹水虚可惊，倒行逆出相喧争。乘风我欲破空去，转恐平地洪涛生。
临江仙·逗晓莺啼声昵昵
辛弃疾（宋代）

逗晓莺啼声昵昵，掩关高树冥冥。小渠春浪细无声。井床听夜雨，出藓辘轳青。
碧草旋荒金谷路，乌丝重记《兰亭》。强扶残醉绕云屏。一枝风露湿，花重入疏棂。
东山
李光（宋代）

才贤国运每相关，出处公遭典午间。梦里铅华浑脉脉，萧中芳迹尚班班。

始高霄汉鸿飞远，终惜云巢凤不还。好是南阳扶汉鼎，勋名千古仰东山。
次韵伊洛道中
洪适（宋代）

万里修邻好，毡裘不乱群。边锋方两解，春事已平分。

发轫鸡三唱，挥毫酒半醺。问途殊未已，返顾羡归云。
观刘元忠小鬟舞
梅尧臣（宋代）

桃小未开春意浓，梢头绿叶映微红。
君家歌管相催急，枝弱不胜花信风。
宦邸书怀 其一
石赞清（清代）

年少初辞阙，沾恩更隐难。已知成傲吏，不敢耻微官。

劲节凌冬劲，寒枝历岁寒。抱琴时弄月，流水为谁弹。
别岳州
陈与义（宋代）

朝食三斗葱，暮饮三斗醋。
宁受此酸辛，莫行岁晚路。
丈夫少壮日，忍穷不自恕。
乘除冀晚泰，乃复逢变故。
经年岳阳楼，不见宫南树。
辞巢已万里，两脚未遑住。
水落君山高，洞庭秋已素。
浮云易归岫，远客难回顾。
飘然一瓶锡，未知所挂处。
寂寞短歌行，萧条远游赋。
学道始恨晚，为儒孰非腐。
乾坤杳茫茫，三叹出门去。
春日纪事寄内外诸弟三首 其二
吕本中（宋代）

自闻贼报离扬州，准拟春来泰出游。所恨溪山最佳处，不容老子便归休。
菩萨蛮·相逢欲话相思苦
晏几道（宋代）

相逢欲话相思苦。浅情肯信相思否。还恐漫相思。浅情人不知。
忆曾携手处。月满窗前路。长到月来时。不眠犹待伊。
病愈二首
苏辙（宋代）

病退日身轻，身轻心转清。
山空流水上，海静寸灯明。
朝市谁留住，林泉自不得。
筠溪惭丐士，流荡过平生。
咏菊十首 其三 御袍黄
王立道（明代）

霜黄上林草，天子欲更衣。六宫齐望幸，红紫漫成围。
怀远父斯远成父
赵蕃（宋代）

春风吹雨昼成昏，萧寺萧条早闭门。
坐久行人更萧瑟，定倾老酒向何村。
蜜蜂
释宝昙（宋代）

两股花多上粉须，趁衙去计未全疏。
蜜脾一点香先透，万斛醍醐总不如。
五言六首 其六
马祖常（元代）

栽竹复栽花，居然处士家。有田供白饭，无句咏青霞。

春雨浮邻瓮，秋船系树槎。渔樵相见熟，来听读《南华》。
简子苍
吴则礼（宋代）

底时待诏辞公车，畴昔胸中著异书。
端愧骑鲸老正字，会寻觅句旧题舆。
春残讵有花经眼，梦罢试教莺唤雏。
径欲追随说情话，即今犹奈酒尊无。
汴堤冬日二首 其一
周紫芝（宋代）

榆柳风微不动尘，平沙如粉衬车轮。今年汴上三冬暖，已带长安二月春。
端平二年端午帖子词·贵妃阁
洪咨夔（宋代）

穿莲漏永金铺邃，雪藕衣轻玉殿凉。
好把无邪毋不敬，细挑采字寿君王。
小重山·昨夜寒蛩不住鸣
岳飞（宋代）

昨夜寒蛩不住鸣。惊回千里梦，已三更。起来独自绕阶行。人已已，帘外月胧明。
白首为功名。旧山松竹老，阻归程。欲将心事付瑶琴。知音少，弦断有谁听？
风
晁说之（宋代）

一雨一月强，天地同翳如。
大风半夜起，上下痛扫除。
彼苍不自压，人力端奈渠。
不然何特异，摇荡此寰区。
痴儿怖惧起，无衣冻不苏。
尚恐山岳仆，宁暇小物谋。
人生所托微，造化仁有余。
明朝木杪静，晏晏看天衢。
顾诗城镡视盐长芦
沈廷文（清代）

名世持筹岂小匡，声驰三辅控齐梁。十年望重台端柏，万灶风齐海上霜。

路入白河秋水碧，树添红叶暮山苍。离樽记取东篱下，骢马归时菊又黄。
感秋五首 其五
杨万里（宋代）

平生畏长夏，一念愿清秋。如何遇秋至，不喜却成愁。

书册秋可读，诗句秋可搜。永夜宜痛饮，旷野宜远游。

江南万山川，一夕入寸眸。请办双行缠，何处无一丘。
叶侍郎寄乌石茶昌甫诗谢之次韵同赋
韩淲（宋代）

瓶茶远自水心寄，缄诗又谢章泉分。拣芽为赠信灵物，回味有功非世勋。

降伏睡魔庶永日，不居酒圣须乘云。何时幽讨共仰止，乌石冈头煮此云。
闺情代八首 其八
江源（明代）

多病多愁损少年，封书寄与泪潺湲。

窗残夜月人何处，楼上花枝叹独眠。
常州感慈邦老相遇甚款聊复申叙
李之仪（宋代）

十年不相见，一见情愈亲。执手语半塞，但觉频沾巾。

别来事多矣，未易咫尺论。感君冒雨归，知君意弥敦。

邀我过其庐，灯火如春深。金碧炫境界，恍然惊一新。

为我时置浴，仍为加柈飧。止我腹中饥，振我衣上尘。

何劳强剪纸，已复收断魂。漆炉接膝坐，软语尤殷勤。

闵我忧患馀，漂泊才此身。劝我葬且居，生死相与邻。

清晨陟高座，四众如云屯。展转叙契阔，博辨河海翻。

句句不妄发，信矣灵岩孙。岁暮能几何，缱绻谁我温。

非君美无度，泾渭那更分。相期在来日，击节徒谆谆。
吏隐宜春郡诗十首 其六
祖无择（宋代）

吏隐宜春郡，同僚得俊髦。纯音等疏越，馀刃剧豪曹。

器识青云远，歌词白雪高。遂令迁客意，不复赋离骚。
秋怀二首
贺铸（宋代）

室迩人尚远，况乎千里间。岂徒道路长，重水复重山。

清霜老芳物，嘉树不堪攀。欲寄陇头信，春风殊未还。
江南送春
唐寅（明代）

细雨帘栊复送春，倦游肌骨对愁人。
一番樱笋江南节，九十光愁镜里尘。
夜与琴心争蜜烛，酒和香篆送花神。
东君类我皆行客，萍水相逢又一巡。
余旧诗悉已遗忘而韬仲皆为存录展阅一过觉无端往事交集胸怀怅然久之因呈四韵
王彦泓（明代）

不堪重对旧诗篇，潦倒欢场二十年。多为微辞猜宋玉，敢持才十傲非烟。

春风鬓影弹琴看，夜月歌声隔巷怜。今日掩门梅雪下，药炉声沸卧床前。
旧闻台城辱井石上有胭脂泪痕久未之信今见之似是淋漓涂抹之迹失笑不已因成此句
张舜民（宋代）

平居已无奈，仓卒故难任。井上痕犹浅，水中痕更深。

问鳌何至此，下石尔甘心。不及马嵬袜，犹能致万金。
闻侯官林公入关志喜
李杭（清代）

去国三年劳戍役，营田万里画边屯。忽闻优诏来丹极，已报生还入玉门。

故郡正思庸魏尚，谪居未忍老虞翻。共知明虑由天断，早献吁谟慰至尊。
鹿伯可郎中园池杂咏·桃蹊
楼钥（宋代）

几树桃花相映开，主人归路入天台。
凭谁寄语玄都观，前度刘郎不更来。
元伯示清水泊之什因和酬
黄庶（宋代）

十年不踏故溪上，有时梦去千里游。
每思鱼行鉴中见，青衫手板如仇雠。
秋风鲈肥美无价，莫怪张翰不可留。
前日诵君清水吟，胸中突起百尺愁。
儿牵女婴走尘土，百年一半如弃投。
清风明月无界畔，白首愿作山中侯。
君诗写出渔者意，老景一片在目眸。
清泉钓舟未入手，聊可观诵忘吾忧。
代书寄吉十一
张说（唐代）

一雁雪上飞，值我衡阳道。口衔离别字，远寄当归草。

目想春来离，心惊寒去早。忆乡乘羽翮，慕侣盈怀抱。

零落答故人，将随江树老。
浣溪沙
晏殊（宋代）

宿酒才醒厌玉卮。水沈香冷懒熏衣。早梅先绽日边枝。

寒雪寂寥初散后，春风悠扬欲来时。小屏闲放画帘垂。
孤雁寄王眉叟
陈宜甫（元代）

澹澹长空几阵横，西风吹断独飞鸣。可怜落落失朋侣，似我行行忆弟兄。

影度墨河秋月冷，声沉紫塞暮云平。江湖自有重逢处，努力图南不用惊。
琴曲歌辞。雉朝飞操
张祜（唐代）

朝阳陇东泛暖景，双啄双飞双顾影。朱冠锦襦聊日整，

漠漠雾中如衣褧。伤心卢女弦，七十老翁长独眠。

雄飞在草雌在田，衷肠结愤气呵天。圣人在上心不偏，

翁得女妻甚可怜。
庚午岁伯氏生朝作乐府一章为寿
王洋（宋代）

木公金母传瑶爵，九虎开门动鱼钥。
遥池曼倩别烟霞，海上安期降乔岳。
东牟先生德弥大，静课虚无明寂寞。
北连海峤三双鳌，手取西山一丸药。
推先当户培方兰，斗牛宝气摇光寒。
光华章绶表奇格，照耀广陌驰花鞍。
春风物风论长久，柳拂腰支梅劝酒。
百篇聊复付西江，盛事会须传不朽。
天上老骥禾充肠，一秣万里渎空苍。
年年岁岁身长健，负岁年年春草长。
录自《文镜秘府论》
王昌龄（唐代）

与君远相知，不道云海深。《寄欢州》
得罪由己招，本性易然诺。《见谴至伊水》
黄叶乱秋雨，空斋愁暮心。《客舍秋霖呈席姨父》
通经彼上人，无迹任勤苦。《题上人房》
枫桥延海岸，客帆归富春。《送邬贲觐省江东》
陵薮寒苍茫，登城遂怀古。《登城怀古》
河口饯南客，进帆清江水。《送别》
迁客又相送，风悲蝉更号。
微雨随云收，蒙蒙傍山去。
日夕辨灵药，空山松桂香。
墟落有怀县，长烟溪树边。
青桂花未吐，江中独鸣琴。
还家望炎海，楚叶下秋水。[注：此送友人之安南。]
清明日新霁
陈杰（宋代）

昨夜风雨声，今朝鸟弄晴。
光阴殊变态，天地本清明。
世事观亲火，年华怯冷饧。
棠梨溪上冢，诸老得无情。
和谢雪坡太守东阡道中二首 其二
成廷圭（元代）

淮楚纷纷际，谁怜老逸民。一为吴郡客，三见洞庭春。

世路间关久，侯门接纳频。麻衣犹似雪，不敢涴缁尘。
次韵文氏外孙骥以其祖父与可学士书卷还谢悰
苏辙（宋代）

西南自是贤俊府，衰老思归谩留许。
舂禾磨麦非平生，子孙便推我作古。
贤哉与可诗中杰，笔墨余功散缯楮。
南阳诸谢世有人，此邦亦自非其土。
一时与我俱作客，白发苍颜愧非伍。
儒术真传汉太翁，风流未减晋诸庾。
两家尚有往还帖，旧集脱遗应可补。
明窗展卷清泪滴，恍然似与故人语。
欲锁空厨付长康，恐君讥我不与取。
送梵才大师归天台
黄鉴（宋代）

城阙厌纷华，山泉乐清适。
瞥然浮杯归，远思浩无极。
珍篇蔼画凭，净义留泰译。
平生雾霞衣，倏变兰蒲色。
美号宠弥天，端居饱香积。
孤踪共鸟还，情愔避高弋。
烟波一叶舟，风雨两镮锡。
佛垅有幽栖，鹰房多善识。
把尘话空无，百虑從此息。
回瞻辇寺居，不及莓苔石。
咏桂四首 其四
朱淑真（宋代）

月待圆时花正好，花将残后月还亏。须知天上人间物，同禀秋清在一时。
徐子颜挽章 其二
韩淲（宋代）

被褐纱巾醉后歌，寻常还往记婆娑。遁翁九日同登处，残照吹红玉水波。
偈颂一百零四首 其八十一
释绍昙（宋代）

昨夜唧蟟吞跛鳖，天明屙出一团铁。平地翻身触险崖，擘破昆崙成八橛。

捻土为香供养伊，细问因由不肯说。不肯说，太饶舌。

莫管他人屋上霜，自家扫取门前雪。
闺怨二首 其二
赵蕃（宋代）

东邻有贤女，膏沐不加御。朝惟躬奉养，莫且趣机杼。

曰贤嫁何晚，政坐一贫故。谁能币聘之，此女非傲妇。
阴雨向月余三月初一闻鸠鸣有作
舒岳祥（宋代）

春雨蒙蒙来，花时昏昏过。
山深多悲风，闭户只欲卧。
此村无杜鹃，不知桑叶大。
滩声自不恶，赖此洗尘堁。
晓闻晴鸠呼，云阴似将破。
故园何时归，麦饭出舂磨。
犬鸢
白居易（唐代）

晚来天气好，散步中门前。门前何所有，偶睹犬与鸢。

鸢饱凌风飞，犬暖向日眠。腹舒稳贴地，翅凝高摩天。

上无罗弋忧，下无羁锁牵。见彼物遂性，我亦心适然。

心适复何为，一咏逍遥篇。此仍著于适，尚未能忘言。
谒真直院杨花满路口占一绝见直院诵之
汪莘（宋代）

三月天寒尚腊衣，钱塘游子叹斜晖。
柳间苏小无由见，惹得杨花满袖归。
怀玉岩先生谪广州忽自古杭有书至
丘葵（宋代）

十二前旧师友，书来欲拆泪成行。
几回相忆人千里，往事追思梦一场。
琴剑知辞南国久，千戈尚任北方强。
伤心吾道秋容冷，遥忆师门数仞墙。
酬韩持国资政湖上独酌见赠
程颢（宋代）

对花酌酒公能乐，饭糗羹藜我自贫。若语至诚无内外，却应分别更迷真。
题招题院静照堂
任恬（宋代）

门掩世喧外，幽栖向此堂。一心能自尽，万事即都忘。

尘冷孤蟾白，庭空异草香。何须隐林壑，处处可韬光。
水龙吟（送人归江西）
静山（宋代）

片帆天际归舟，好风动、吹来消息。浪间双将，回头春沙，去来几日。十八滩头，水飞如舞，石才如壁。把连樯白粲，等闲卸却，更呼取、艅艎入。

不羡公家事了，羡二难、一番游历。江花江水，无边风月，不知行役。和郁孤词，倚崆峒剑，唤醒龙蛰。试问君，过我青原，听得几声羌笛。
和米君梦秋柳诗十二首 其十一
邓云霄（明代）

伯劳东去燕西飞。转眼容华有是非。月浸白门孤枕冷，树迎乌榜几人归。

盈盈波上骄罗袜，脉脉江干换绿衣。不记别离今近远，请看旧植渐成围。
水调歌头·人道孰为大
佚名（宋代）

人道孰为大，尚小易咸常。厥初皇极中建，扶世有三纲。仁义阴阳道立，父母乾坤位正，六子发辉光。一日不容缓，此意久弥昌。杯举庆，天作合，月探囊。十年不字以正，乃字便惟良。推阐家人一卦，迤逦齐家治国，鼎鼐得姬姜。旧物中书令，玉润继汾阳。
别乡人南还
张九龄（唐代）

橘柚南中暖，桑榆北地阴。何言荣落异，因见别离心。

吾亦江乡子，思归梦寐深。闻君去水宿，结思渺云林。

牵缀从浮事，迟回谢所钦。东南行舫远，秋浦念猿吟。
独酌自吟拙诗次吏报转运使到郡戏而有作
王禹偁（宋代）

日高睡足更何为，数首新篇酒一卮。
郡吏谩劳相告报，转输应不管吟诗。
答客说
白居易（唐代）

吾学空门非学仙，恐君此说是虚传。

海山不是吾归处，归即应归兜率天。
次韵孙古岩冬景
陈著（宋代）

腊天风景最无常，儿造颠狂亦有方。
将放雪飞连夜雨，欲留晴有一朝霜。
城头柳色吟边动，山曲梅花梦里香。
身在黄尘三尺外，静中无日不春光。
赠市隐者
文彦博（宋代）

縠帔绛绡头，墙东隐侩牛。闲门甘肮脏，薄俗重伊优。

有頍宁须拂，无资可用游。故人虽茜旆，那复问前驺。
次韵翁承之见寄二首 其一
范浚（宋代）

人情巇险摧车路，世事变迁鸣屐廊。自分北宫长粝食，懒从东壁借馀光。

林庐雪后梅含白，篱落天寒橘孕黄。幽意只应君共醉，何时拂石对倾觞。
晚霁
孔平仲（宋代）

夜雨百泉响，晚晴风报秋。云归青山去，水入平川流。

疫疠且不作，稻粱行亦稠。吾徒今则喜，向者为民忧。
醉歌
陆游（宋代）

佛如优昙时一出，老姥何为憎见佛？山从古在天地间，愚公可笑欲移山。
火其书，庐其居，佛亦何曾可扫除？子有孙，孙有子，山竟嵯峨汝何喜？床头有酒敌霜风，诗成老气尚如虹；八万四千颠倒想，与君同付醉眠中。
和閒步城上率游城南
韦骧（宋代）

城南古木未全凋，溪里寒鱼正可撩。红旆追攀真得趣，尘怀万斛等閒消。
海音诗
刘家谋（清代）

一碗糊涂粥共尝，地瓜土豆且充肠。萍飘幸到神仙府，始识人间有稻粱。
郑仲理送行六首
赵蕃（宋代）

渺然一棹去何之，满目新诗与旧诗。
细读赠章多好语，顾怜追和却无奇。
送夏侯审校书东归
钱起（唐代）

楚乡飞鸟没，独与碧云还。
破镜催归客，残阳见旧山。
诗成流水上，梦尽落花间。
傥寄相思字，愁人定解颜。
建隆郊祀八首
窦俨（宋代）

笙镛休乐，茧粟陈姓。
乃迎芳俎，以度高明。
隆中怀古
尹嘉铨（清代）

俊杰拥书观大略，致远襟怀安淡泊。平生谨慎有君知，六尺藐孤真可托。

鱼水交欢起卧龙，纶巾羽扇倍雍容。世主岂无求贤意，天下才多恨未逢。

三代而还共传语，伯仲之间见伊吕。谁忆长吟抱膝时，自比管乐人莫许。

吁嗟文彩艳飞腾，席珍漫向时人称。未出草庐能相信，祇有徐颍川与崔博陵。

男儿有志长落落，风流千载犹如昨。君不见罗者烝然视薮泽，鹍鹏久已翔寥廓。
咏梅
周顺昌（明代）

春半梅将尽，中庭尚一枝。不娇偏爱瘦，无艳故多姿。

笛韵从风乱，香魂入梦思。玉人何处是，惆怅月明时。
拟水西寺东峰亭九咏 其七 寒溪草
梅尧臣（宋代）

青青色堪染，欲辨不知名。根阴托乳鱼，水底抽新萌。

康乐池上咏，独与春梦成。
明复作文房四物诗因用其韵 其四 墨
郭印（宋代）

笔阵须鍪甲，轻烟久秘藏。犀文誇妙手，鱼腹验真方。

制就玄圭象，磨成点漆光。东齐吾注易，谁遗一丸香。
良乡
范成大（宋代）

新寒冻指似排签，村酒虽酸未可嫌。
紫烂山梨红皱枣，总输易栗十分甜。
和杨公维二首
廖行之（宋代）

杨侯胸中万卷书，澜翻骚兴辄三闾。
文成素藁富柱腹，词有余锋须贾予。
俊逸谁追新轨辙，温纯端拟古璠玙。
我渐不作池塘梦，徒羡清沟愧濁渠。
杜鹃
杜牧（唐代）

杜宇竟何冤，年年叫蜀门。至今衔积恨，终古吊残魂。

芳草迷肠结，红花染血痕。山川尽春色，呜咽复谁论。
又登碧云亭感怀三十首 其十四
吴芾（宋代）

晚上危亭望远山，望中有水亦回环。终然不似吾庐好，上下山光水色间。
唐十臣像歌
郝经（元代）

郑公山立面粟黄，袖中隐隐露谏章。致君尧舜肩禹汤，太宗一镜今不亡。

谪仙翩然来帝乡，淋漓龙巾倚御床。斗酒百篇锦绣肠，光焰至今万丈长。

汾阳沈雄异姓王，中兴功业冠有唐。人臣始终寿且昌，深山大泽龙蛇藏。

咸宁气貌惨不扬，杀气凛凛横天狼。回天再造忠且强，功名端不让汾阳。

太师鲁公日角方，挺特不挠百鍊钢。端笏正朝貌堂堂，卢杞蓝面不敢望。

昌黎高冠何昂昂，泰山北斗元气傍。天衢摇曳云锦裳，斥去老佛擅文章。

乐天翛然世相忘，江水荡漾江花香。不作房杜庸何伤，歌诗直与日月光。

奇章重厚国栋梁，乱来粗能立纪纲。太平无象称小康，不计党祸深膏肓。

崔相忧国眉两厖，区别流品何太忙。天子闭目犹自防，曹节侯览不可量。

司空表圣宜贤良，清癯不欲游岩廊。诗外有味谁肯尝？寡鹤飞去高翱翔。
登楚州城
杨万里（宋代）

望中白处日争明，个是淮河冻作冰。
此去中原三里许，一条玉带界天横。
送僧归南康
贯休（唐代）

壳壳学得律，还乡见苦情。远思芳草盛，不入楚山行。

帆入汀烟健，经吟戍月清。到乡同学辈，应到赣江迎。
游象耳山
佚名（宋代）

水似青萝带，山如碧玉环。
池蛙鸣聒聒，林鸟语关关。
松桧磐高盖，藤萝引翠鬟。
倚栏无一语，何以慰幽间。
病酒良苦
方回（元代）

一醉几於死，人疑哎出肝。
渴烧唇舌破，毒搅胃肠酸。
寝不知雷响，愁偏怯雨寒。
狎徒闻必哂，医叟疗应难。
冰水差能燕，糜羹屡废餐。
从今对花处，止可啜茶看。
再赋醒心亭
姜特立（宋代）

小桥枕沧湾，一水绕清激。
横来莫知源，委去无寻迹。
戏鱼时度浅，好鸟忽鸣寂。
堂坳隐空谾，竹树閟寒碧。
朝霏兴朱栱，倒影汎瑶席。
仰窥一迳上，始觉藏深僻。
尚忆客中行，盘峤倦登陟。
峰回路忽下，溪馆曾休息。
高低相掩遇，景趣无终极。
朅来坐忘疲，欲去或穷夕。
安得青霞人，共此白云适。
菩萨蛮·回塘风起波文细
李珣（五代）

回塘风起波文细，刺桐花里门斜闭。残日照平芜，双双飞鹧鸪。
斜帆何处客？相见还相隔。不语欲魂销，望中烟水遥。
翩翩弓之张兮诗三章寄王介甫
王令（宋代）

瞻彼车兮，既徵其辐。
有驹斯服，有马斯牧。
心之忧矣，聊以反覆。
表兄王俊夫客当涂以古诗见寄赋此奉谢
徐瑞（宋代）

自叹离群淹在兹，诗来一读一相思。人言毛遂早成事，我怪何蕃久不归。

灯火十年俱旧梦，江湖万里有新知。秋风萧飒蘋花老，目断晴云片片飞。
别曹仲礼四首 其三
王廷陈（明代）

中夜起相送，白露涂我襟。低头惜分手，举头伤辰参。

斗酒良不薄，对之不能斟。唧唧草间虫，助我扬悲吟。

为君拭绿绮，弹作清商音。物理关人情，泪下不可禁。

谷风刺小怨，孔公赞同心。延陵轻宝剑，高义垂至今。

亲交信不薄，先民良可钦。
闻警次石逸韵 其二
于齐庆（清代）

庭荫惭桃李，家风足黍黎。新愁哀雁语，旧恨夜乌啼。

禄薄难言养，巢危尚忍栖。长安桥上柱，留与长卿题。
黄蔷薇
许及之（宋代）

佳色光浮额，微香露著衣。枝条还更好，花品世间稀。
颂古三十八首
释从瑾（宋代）

大地绝纤尘，面南看北斗。
嫁鸡逐鸡飞，嫁狗逐狗走。
塞下
赵鼎臣（宋代）

相逢奔走两河壖，来往空惊月再圆。王事敢辞同契阔，客游还喜共周旋。

暮行野岸泥三尺，夜宿人家屋一椽。归看彭郎应大笑，东轩何事不留连。
可惜吟
邵雍（宋代）

可惜熙熙一片春，不多时节觅无因。
眼前园苑知何限，只见莺啼不见人。
东坡引
辛弃疾（宋代）

玉纤弹旧怨。还敲绣屏面。清歌目送西风雁。雁行吹字断。雁行吹字断。

夜深拜月，琐窗西畔。但桂影、空阶满。翠帏自掩无人见。罗衣宽一半。罗衣宽一半。
次韵高秀才重九二首
项安世（宋代）

未待经霜拆嫩黄，已思斜日醉高阳。
鬓毛拟共冠巾约，诗句先含萸菊香。
小雨微云愁令节，批风借月倚新章。
应门莫报催租史，酒债如今也未償。
游它山
应枢（宋代）

登陆由来说四明，它山胜地久驰名。
龙眠巨堰两岸下，鳄吼奔驰一水清。
瑶阁钟鸣群动息，金轮鼓奏百旦惊。
后来水政谁研究，肯兴云涛更主盟。
送春日集张云子斋中得风字
庞垲（清代）

飞花落絮满晴空，九十春归怅晚风。草色空伤南浦外，莺声欲断夕阳中。

尊前把酒怜将老，愁里题诗愧未工。莫抚清琴操《别鹄》，感时怀士正无穷。
咏珊瑚
韦应物（唐代）

绛树无花叶，非石亦非琼。
世人何处得，蓬莱石上生。
癸巳除夕偶成
黄景仁（清代）

年年此夕费吟呻，儿女灯前窃笑频。
汝辈何知吾自悔，枉抛心力作诗人。
立冬日香山静宜园驻跸 其三
弘历（清代）

遇闰浑移候，元冥代白藏。坳停纵馀绿，溪勃早漂黄。

似画排村落，如墉在圃场。即兹真吉瑞，和叔漫呈祥。
小均四景诗 其一
朱熹（宋代）

晓起坐书斋，落花堆满径。只此是文章，挥毫有馀兴。
偈
释智鉴（宋代）

世尊有密语，迦叶不覆藏。
一夜落花雨，满城流水香。
咏史诗·乌江
胡曾（唐代）

争帝图王势已倾，八千兵散楚歌声。
乌江不是无船渡，耻向东吴再起兵。
请告出春明门
李群玉（唐代）

本不将心挂名利，亦无情意在樊笼。

鹿裘藜杖且归去，富贵荣华春梦中。
再答
文彦博（宋代）

说幻缘知幻，言尘为觉尘。觉知今亦遣，尘幻岂关身。

独体方无对，双脩未是真。因君祗夜颂，自愧小乘人。
结客少年场
潘伯脩（元代）

黄金千，白璧双。东燕市，秦舞阳。西咸京，张辟疆。舞阳言死即死耳，执策驱之类犬羊。

辟疆任智持两端，为虎傅翼加之冠。汉廷诸老失措手，大节为之久不完。

英雄俯仰伤今古，成败论人何足数。我今绝交谢少年，西山拂石卧秋烟。

丈夫未遇亦徒尔，渑池奋翼龙鸾鶱。由来万事付天道，为蛇为龙身已老，结屋青厓傍林鸟。
次韵赵青之水口道中
李弥逊（宋代）

我从楚江来，不见闽江大。
云山路嶮巘，水石势澎湃。
舟行曲屈路，溪面浮百怪。
蒿师力推拿，如下吾侬拜。
丈人入吾闽，险阻尝一带。
风霜经几时，须发乃尔奈。
人生驹隙中，网以千世界。
纵横斜见林，未改此心在。
营营复何求，赫赫祗自卖。
如何遗诸缘，直养以无害。
秋风着蒲柳，物态亦荣惫。
终当从公游，万法等成坏。
杖藜款禅房，还尽三生债。
后魏行
王毂（唐代）

力微皇帝谤天嗣，太武凶残人所畏。

一朝羖qj飞上天，子孙尽作河鱼饵。
王逢原二首
陈造（宋代）

弱岁文推一代豪，诸公敛衽看颠毛。
天於屈宋应为地，不放先生仆命骚。
由伊通州抵吉林二首 其二
朱尔楷（清代）

胜境偏从绝徼逢，休言荒僻鲜欢悰。膏腴地不劳农力，粉黛人多擅冶容。

编树为篱乔木古，依山筑室乱云封。乐郊何必输南土，更待弦歌雨化浓。